CELEX: 31986S3746
Language: el
Date: 1986-12-05 00:00:00
Title: Απόφαση αριθ. 3746/86/ΕΚΑΧ της Επιτροπής της 5ης Δεκεμβρίου 1986 που τροποποιεί την απόφαση αριθ. 3485/85/ΕΚΑΧ για παράταση της ισχύος του συστήματος επιτήρησης και ποσοστώσεων παραγωγής για ορισμένα προϊόντα της βιομηχανίας σιδήρου και χάλυβα

Avis juridique important

|

31986S3746

Απόφαση αριθ. 3746/86/ΕΚΑΧ της Επιτροπής της 5ης Δεκεμβρίου 1986 που τροποποιεί την απόφαση αριθ. 3485/85/ΕΚΑΧ για παράταση της ισχύος του συστήματος επιτήρησης και ποσοστώσεων παραγωγής για ορισμένα προϊόντα της βιομηχανίας σιδήρου και χάλυβα  

Επίσημη Εφημερίδα αριθ. L 348 της 10/12/1986 σ. 0001

***** ΑΠΟΦΑΣΗ αριθ. 3746/86/ΕΚΑΧ ΤΗΣ ΕΠΙΤΡΟΠΗΣ  της 5ης Δεκεμβρίου 1986  που τροποποιεί την απόφαση αριθ. 3485/85/ΕΚΑΧ για παράταση της ισχύος του συστήματος επιτήρησης και ποσοστώσεων παραγωγής για ορισμένα προϊόντα της βιομηχανίας σιδήρου και χάλυβα  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως τα άρθρα 47 και 58,  Εκτιμώντας ότι:  Στο άρθρο 19 της απόφασης αριθ. 3485/85/ΕΚΑΧ (1) η Επιτροπή είχε ανακοινώσει ότι προτίθεται να εξαιρέση άλλες κατηγορίες προϊόντων από την 1η Ιανουαρίου 1987.  Ο τομέας των επιψευδαργυρωμένων λαμαρινών (κατηγορία Ιγ) ανταγωνίζεται άλλα επενδυμένα προϊόντα, που υπάγονται στην κατηγορία Ιδ, τα οποία έχουν ελευθερωθεί από την 1η Ιανουαρίου 1986, γεγονός που ανάγκασε την Επιτροπή, για να αποφευχθεί η νόθευση του ανταγωνισμού, να προβλέψει στην απόφασή της αριθ. 3485/85/ΕΚΑΧ σημαντικό βαθμό ελαστικότητας. Έκτοτε, διαπιστώθηκε ότι στον εν λόγω τομέα υπάρχει μικρή μόνο πλεονάζουσα παραγωγική ικανότητα. Πρέπει, συνεπώς, να εξαιρεθεί η κατηγορία αυτή προϊόντων από το σύστημα ποσοστώσεων.  Η εισαγωγή του άρθρου 15Β κατέστη απαραίτητη τη στιγμή που η κρίση της βιομηχανίας σιδήρου και χάλυβα βρισκόταν στην οξύτερη φάση της. Στην παρούσα κατάσταση δεν δικαιολογείται πλέον η διατήρηση της εν λόγω διάταξης. Συνεπώς, πρέπει να καταργηθεί.  Μετά από διαβούλευση με τη Συμβουλευτική Επιτροπή και με τη σύμφωνη γνώμη του Συμβουλίου,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Η απόφαση αριθ. 3485/85/ΕΚΑΧ τροποποιείται ως εξής:  1. Στο άρθρο 4, οι παράγραφοι 1 και 2 αντικαθίστανται από το ακόλουθο κείμενο:  «1. Καθιερώνεται σύστημα ποσοστώσεων παραγωγής για τις κατηγορίες Ια, Ιβ, ΙΙ, ΙΙΙ, IV και VI για όλες τις ποιότητες και όλες τις διαλογές του χάλυβα.  2. Όσον αφορά τις κατηγορίες Ια, Ιβ, ΙΙ και ΙΙΙ, εξαιρούνται τα ακόλουθα προϊόντα:  - ειδικοί κεκραμένοι χάλυβες, εκτός από τους λεπτόκοκκους και συγκολλήσιμους χάλυβες κατασκευών, με μεγάλο όριο ελαστικότητας (του τύπου Sonderbaustahl),  - τροχαίο υλικό,  - χαλυβοπάσσαλοι,  - υποστηρίγματα ορυχείων,  - και εφόσον προσκομίζεται απόδειξη ότι τα υλικά αυτά έχουν πράγματι μεταποιηθεί στην Κοινότητα, τα υλικά τα οποία προορίζονται για την παραγωγή στην Κοινότητα:  - συγκολλημένων σωλήνων διαμέτρου άνω των 406,4 mm,  - λευκοσιδήρου (συμπεριλαμβανομένου και του μελανοσιδήρου και του TFS),  - μαγνητικών λαμαρινών περιεκτικότητας σε πυρίτιο 1 % και άνω,  - παράγωγων προϊόντων των κατηγοριών Ιγ και Ιδ.»  2. Στο άρθρο 8, η παράγραφος 4 αντικαθίσταται από το ακόλουθο κείμενο:  «4. Αν η κυριότητα επί μιας εγκατάστασης (εργοστασίου ή επιχείρησης) μεταβληθεί, μεταβιβάζονται στο νέο ιδιοκτήτη οι παραγωγές και ποσότητες αναφοράς που ίσχυαν για την εγκατάσταση αυτή, καθώς και οι αντίστοιχες ποσοστώσεις. Απαγορεύεται να παρακαμφθεί η μεταβίβαση αυτή με πώληση, ανταλλαγή ή παραχώρηση.  Αν πρόκειται για εγκατάσταση που παράγει τις κατηγορίες Ια και Ιβ, η Επιτροπή λαμβάνει τα αναγκαία μέτρα ώστε να παραμείνει αμετάβλητο το σύνολο της παραγωγής καθεμίας των κατηγοριών Ια και Ιβ που διατίθενται στην αγορά.»  3. Στον άρθρο 10, η παράγραφος 3 διαγράφεται.  4. Το άρθρο 15Β καταργείται.  5. Τα παραρτήματα Ι και ΙΙ αντικαθίστανται από τα παραρτήματα Ι και ΙΙ της παρούσας απόφασης.  Άρθρο 2  Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από την 1η Ιανουαρίου 1987.  Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.  Βρυξέλλες, 5 Δεκεμβρίου 1986.  Για την Επιτροπή  Karl-Heinz NARJES  Αντιπρόεδρος  (1) ΕΕ αριθ. L 340 της 18. 12. 1985, σ. 5.